### 9.     Beslutning om anlægsbudget til ombygning af den tidligere materielgård i Gørlev

**Åbent**

Sagsnr.: 326-2020-6267        J.nr.: 82.00.00           Dokumentnr.:
326-2020-49211

**Sagstype**

Beslutning.

**Resume og sagens baggrund**

Med henblik på at understøtte aktiviteten i den private
sektor i [adresse] besluttede Kommunalbestyrelsen den 24. juni 2020 at fremrykke
og igangsætte en række anlægsaktiviteter til udførelse i 2020.

I budgetaftalen for 2020-2023 er der afsat 1,458 mio. kr.
til samling af hjælpemiddeldepot. Hele beløbet er nu givet som anlægsbevilling
på Kommunalbestyrelsens møde den 26. februar 2020. Sideløbende er der et behov
for at finde en ny samlet placering til det udekørende pleje- og sygepersonale
i IP Syd for grupperne i Høng og Gørlev. Den nye del af den tidligere
materielgård i Gørlev vurderes at være en egnet placering til det samlede
formål. Ejendommen er på salgslisten. På Kommunalbestyrelsens møde d. 29. april
2020 blev der orienteret om salgslisten. Her fremgik, at ejendommen skulle
afklares.

Det foreslås således at tage ejendommen af salgslisten og
ombygge den til nyt samlet hjælpemiddeldepot og udekørende pleje- og
sygepersonale i IP Syd for grupperne i Høng og Gørlev.

**Indstillinger**

Direktøren indstiller,

1.    at Gørlev
Materielgård tages af salgslisten og ombygges og indrettes til samlet
hjælpemiddeldepot og base for IP Syd for grupperne i Høng og Gørlev.

2.    at der afsættes
et rådighedsbeløb på 11,2 mio. kr. finansieret af kassen, og at der gives en
anlægsbevilling på 2,6 mio. kr. i 2020 og 8,6 mio. kr. i 2021 til
bygningstilpasninger til formålet.

**Behandling**

Økonomiudvalget, Kommunalbestyrelsen.

**Sagsfremstilling**

I budgetaftalen for 2020-2023 er der afsat 1,458 mio. kr.
til samling af hjælpemiddeldepot. Hele beløbet er nu givet som anlægsbevilling
på Kommunalbestyrelsens møde den 26. februar 2020. Anlægsbevillingen er givet
til indkøb og indretning af det inventar, der skal bruges til at drive
hjælpemiddeldepot.

Kommunalbestyrelsen har tidligere besluttet at samle
hjælpemiddeldepotet på den tidligere materielgård på [adresse] i Gørlev.
Formålet her er, at skabe effektive logistiske-, værksteds- og vaskeløsninger i
eksisterende lokaler.

Samtidig er Ældre- og Sundhedsområdet i gang med at
forberede sig på den demografiske udfordring på ældreområdet og dermed også
fremtidens ældrepleje. Målet er at skabe effektive løsninger til glæde for både
borgere og personale.

Der arbejdes derfor på at samle de udekørende enheder i IP
Syd på to adresser i hhv. Svebølle og Gørlev. Sagen her omhandler samlingen af
de udekørende enheder fra ældreplejen og sygeplejen fra Høng og Gørlev på
[adresse] Gørlev.

Det betyder, at lokaler på Odinscenteret og Rørmosecenteret
fraflyttes, hvilket åbner andre muligheder de steder. På Odinscenteret arbejdes
der på en placering af genoptræningscenteret fra [adresse] i Gørlev, således
at træningstilbuddet på Odinscenteret imødekommer det behov, som efterspørges
fra de midlertidige pladser/akutpladser på Odinscenteret og hos borgerne
generelt i den sydlige del af kommunen.

Når både de udekørende enheder i Gørlev og
genoptræningscenteret i Syd flytter fra [adresse] åbner det mulighed for
at udvide antallet af plejeboliger på [adresse]. Det kan være til flere
demente faste/midlertidige pladser, men kan også være en forøgelse af arealerne
til daghjemsfaciliteter for de hjemmeboende demente.

*Ombygning af de nye lokaler*

Den nye del af den tidligere materielgård i Gørlev vurderes
at være en egnet placering til begge formål. Bygningen er fra 2009 og har
allerede flere af de faciliteter, der er behov for til den daglige
opgaveløsning.

For hjælpemiddeldepotet drejer det sig om etablering af
faciliteter til håndtering, reparationer, vask og levering af hjælpemidler til
borgerne.

For IP Syd drejer det sig om indretning af lokaler til tre
plejegrupper, herunder omklædningsfaciliteter til cirka 120 medarbejdere.
Dertil kommer et behov for parkeringsfaciliteter til bilparken.

Øvrige personalefaciliteter som for eksempel kantineområde
og badeforhold er i vid udstrækning i forvejen etableret i bygningen.

Det tekniske område har i samarbejde med ældreområdet og
hjælpemiddelområdet gennemgået muligheder i ejendommen. Dertil er udarbejdet et
økonomisk estimat på de nødvendige bygningstilpasninger og indretning.
Estimatets indhold ses på bilag 1. Ombygningen af [adresse] vurderes at være
en samlet set god løsning. Ejendommen er i en god tilstand og rummer overordnet
set de nødvendige rammer for begge de involverede områder.

*Det videre forløb*

Hvis det besluttes at igangsætte projektet, vil det blive
gennemført i samarbejde mellem det tekniske område og de to områder, der skal
have til huse i ejendommen. Projektet forventes på nuværende tidspunkt at kunne
være gennemført medio 2021.

Det skal bemærkes, at opgaven ikke har været udbudt på
nuværende tidspunkt, og derfor er de nævnte priser beregnet ud fra de
erfaringstal og det generelle nettoprisindex, som normalt anvendes i
overslagsmæssige budgetberegninger på byggeområdet. På nuværende tidspunkt
viser erfaringer, at der for tiden er betydeligt højere omkostninger i
forbindelse med byggeopgaver end tidligere. Det er ikke muligt at skabe et
fornuftigt bud på eventuelt ændrede markedspriser, og derfor er de ikke
indregnet i de nævnte beløb.

**Økonomiske konsekvenser**

Samlingen af hjælpemiddeldepot og IP Syd i [adresse] på
den tidligere [adresse] forudsætter bygningstilpasninger for 11,2
mio. kr., der finansieres af de likvide aktiver.

Den afledte drift indarbejdes i forbindelse med budget 2022.

[adresse] bemærkninger er indarbejdet i sagen.

**Økonomiudvalgets møde den 19.
august 2020:**

Anbefales.

**Bilag**

|  |  |
| --- | --- |
| Bilag 1\_beregning af ombygning Gørlev Materielgård | 326-2020-206116 |